Bitá bí ngátógolǎn fə á zāŋ Bəfilísta ai Ísraɛ̂l. Dávid bân bitúgā bíé bə́ ngásus nə́ bâkə lúman ai Bəfilísta, ńdɔ̄ Dávid a ngáku sɔ́m. 16Zingí é ngābə́ á mvɔŋ bod Harafa, dzwé nâ Yishbi be Nov, a bələ́ akɔ̌ŋ a mɔ́, akɔ̌ŋ tē á didi á ńlod bəsíkel miǹtɛd mílɛ́, a bəgə́ fə m̀kpámáŋ ókəŋ, ǎ ngadzə́ŋ naa a wé Dávid. 17Ńdɔ Avishái, ndómán Seruya, e ngákə̄ nyé ka, a bímí mān Fīlísta, a wé fə̄ nyé ású tē bod bə́ Dávid bə́ ngávu nyé sɔŋ nâ: “Tə wabad kə ai bíā á bītá, o zǎ dím ḿfyɛ Ísraɛ̂l.” 18Bitá bífə̄ bí dúgán fə bɔɔban ai Bəfilístǎ yā Gov, Sibekái, ndómán Husha a wé Saf, m̀bɔ́g yǎ mvóg Harafa. 19Bitá bí dúgán fə bɔɔban ai Bəfilísta yǎ Gov. Elhanân[1], mɔ́n Yaaré Orégim, yǎ Bételehɛ́m, a wé Goliath yǎ Gath, ǹkɛn ákɔ̌ŋ wóé ó ngábə́ anə́ ǹtúm ótin. 20Bitá bí bɔ̄ɔ̄bán fə á Gath, dzóm ńsamazǎ mod é ngábə́ wē, anə́ wɔ́ ó bə̄gə́ ányǔ ásaman, anə́ ákǒl, anyǔ ásaman, nálā tē ó nə nâ anyǔ mə̄wóm mə́bɛ̄ ai ányi. Nyé a ngábə́ fə mod yǎ mvɔŋ bod Harafa. 21Ḿból ā kpə́ləgə Ísraɛ̂l, ńdɔ fɔ́ɔ́ Yonathán, mɔ́n Shiméa, mǎnyāŋ Dávid a ngáwé nyé. 22É bod bə́nyi bá, bə́ ngábə́ bǒd yā mvɔŋ Harafa, á Gath, bə́ ngáku á mɔ́ mə́ Dávid bân bitúgā bíé. [1] Báfulan nyé ai Dávid.